المتنورين

المتنورين (باللاتينى: Illuminati) هى جمعيه سريه تأسست فى 1 مايو 1776 فى عصر التنوير. والمتنورين هو اسم بيشير الى عدة مجموعات، سواء التاريخيه منها او الحديثه، سواء كانت حقيقيه او وهميه، ومن الناحيه التاريخيه فان الاسم بيشير تحديدا الى فرقة المتنورين فى مدينة انغولشتات بولاية بافاريا فى المانيا، واما فى العصور الحديثه فالمتنورين بقت كلمه بتستخدم للاشاره الى التآمر او تنظيم المؤامره المزعومه.

بحسب ادعاء المتنورين تاثرت منظمة المتنورين الراديكاليه بفلسفة التنوير والعقل وناضلت عشان حرية التعبير ضد التسلط والتحيز. وكان الهدف الرئيسى سيادة الشعب واقامة مجتمع عقلانى من خلال التنوير وحسن الاخلاق. وبيتقال ان عددهم كان حوالى 2000 عضو. اتحظرت منظمة المتنورين بناء على طلب من حكومة ولاية بافاريا، وكان الحظر الاول فى سنة 1784 لما اُصدر حظر عام ضد كل المنظمات السريه، وفى سنة 1785 كان الحظر صريح ضد منظمة المتنورين بالذات. وضبطت السلطات البافاريه كميات كبيره من وثائق المنظمة وتم نشرها بعد كده بمثابة تحذير. ولما تم حظر المتنورين فى بافاريا هرب مؤسس منظمة المتنورين آدم وايسهاوبت من البلاد، وقاد المنظمه بعد هروبه يوهان كريستوف اللى توفى فى سنة 1793.

 الايديولوجية والافكار 
افكار منظمة المتنورين صاغها مؤسس المتنورين ادم وايسهاوبت، واتوثقت فى كتبه والوثائق اللى حكومة بافاريا نشرتها بعد ما المنظمة اتلغت. الوثائق دى بتوضح ان المنظمة كان عندها فكر منظم ومتطور، مش مجرد كلام نظرى. ادم وايسهاوبت كان شايف ان البشريه فى الوقت ده مش محتاجه روحانيات قويه، وان الناس مش قادره تحكم نفسها، فكان لازم تتعلم تدريجيا علشان تبقى حره ومستقله وقسم التاريخ لتلات مراحل :
 مرحلة الطبيعه البسيطه وفيها مساواه وعدل والاسره هى الاساس.
 مرحلة ظهور المجتمعات والثقافات، ودى حصل فيها عدم مساواه وظهرت القوميه والملكيه الخاصه والاستبداد.
 مرحله مستقبليه سماها مملكة العقل، وفيها بترجع الحريه والمساواه لما يوصل الانسان لنضج روحى.
وبسبب قوة الاستبداد وان الناس مش مستعده تسمع الافكار دى، كانت المنظمه شغاله فى سريه وبالتدريج. وكان ادم وايسهاوبت شايف ان يسوع والماسونيه الاصليه نماذج تعليميه لفكر الحريه، لكنه اعتبر ان المسيحيه والماسونيه بعد كده بقوا بعيد عن الفكره الاصليه. وحلمه كان مجتمع مثالى فيه مساواه كامله من غير طبقات او ملوك او حدود او كنيسه او ملكيه خاصه، وده الهدف اللى المتنورين كانوا بيحاولوا يوصلوله.

 المتنورين ونظريات المؤامرة 
بترتبط منظمة المتنورين فى الثقافه الشعبيه الحديثه بنظريات مؤامره كتيره بتقول انهم لسه موجودين وبيتحكموا سرا فى السياسه والاقتصاد العالمى او فى منظمات كبيره زى الحكومات والبنوك والشركات. لكن اغلب المؤرخين والباحثين شايفين ان الجماعة اتفككت فعليا فى اواخر القرن التامن عشر بعد حظرها فى بافاريا، وان القصص المنتشره دلوقتى جايه من خيال ادبى واعمال فنيه وانتشار المعلومات غير الموثقه على الانترنت اكتر ما هى ادله تاريخيه حقيقيه. ورغم كده فضلت منظمة المتنورين رمز للغموض والسيطره السريه، وده خلى اسمهم يظهر باستمرار فى النقاشات العامه ونظريات المؤامره لحد النهارده.

 اهداف المتنورين 
كانت خطة ادم وايسهاوبت مؤسس المتنورين أنهم يسيطروا على الحكومه والإعلام علشان ينشروا أفكارهم عن السلام العالمى والحريه والمساواه، مع التركيز على العقلانيه. لكن فى كتابات حديثه ونظريات مؤامره اتقال إن ليهم خطط أوسع، زى إنشاء حكومه عالميه موحده، والتأثير على الأديان والمجتمعات، والسيطره على الإعلام والتعليم والاقتصاد، ونشر الفوضى والأزمات علشان يتحكموا فى الناس.

 لينكات برانيه 

 مصادر 


تصنيف:ماسونيه